Obec Štrba udržiava už 64 rokov priateľské vzťahy s obcou Štěpánkovice. Takmer každoročne sa predstavitelia obcí navzájom stretávajú pri rôznych obecných príležitostiach. Po dvoch rokoch pandémie Obec Štěpánkovice zorganizovala Deň obce, na ktoré dostala pozvanie aj obec Štrba. Podujatia v dňoch 4 – 5. júna 2022 sa zúčastnili starosta obce Michal Sýkora, zástupca starostu Pavol Hurajt a kultúrna pracovníčka Ľubomíra Otčenášová. Družobnej obci Štěpánkovice venovali sériu publikácii o obci Štrba v kazete.
V Štepánkoviciach boli aj volejbalisti a žiaci 6., 7. a 9. ročníka ZŠ, ktorí boli na 3-dňovom výlete nielen v družobnej obci, ale aj jej okolí. V priebehu Dňa obce prebiehali športové súťaže. Vo volejbalovom turnaji si zahrali aj naši volejbalisti. Pri veľmi vyrovnaných zápasoch skončili na 4. mieste. V rámci tohto dňa otvárali v Štepánkoviciach nové športovisko. Slávnostne prestrihli pásku a využitie športoviska ukázali športovci spriatelených škôl, medzi ktorými boli aj žiaci našej základnej školy. V atletickom štvorboji aj v štafetovom behu sa naše družstvo umiestnilo na 3. mieste.